A győri futballklub tulajdonosa, Mányi József adott interjút a Kisalföldnek, amiben elmondta, mi történt, amikor meglátogatta Győr január végén megválasztott új polgármesterét, Dézsi Csaba Andrást.

Dézsi felvázolta, a város nincs abban a helyzetben, hogy támogassa a profi futballt, a másodosztályban játszó csapatot.

Dézsi tanácsadójának, Petrov Ivánnak az indoklása így szólt:

A város csak az élsportot kívánja támogatni, de a magyar foci nem tartozik ebbe bele, mert szerinte az élsportoló az, aki a napjának a nagyobb részét tölti felkészüléssel, mint pihenéssel, a futballisták pedig nem ezek.

Petrov egyébként a győri úszóklub vezetője, az ifjúsági válogatott kapitánya.

Dézsi azt is mondta még, nem érdemes pályázniuk a várostól korábban kapott 290 milliós támogatásra. Emellett Hannich Pétert látná szívesen a kispadon, mert ő győri kötődésű, míg a Debrecennel korábban bajnoki címeket szerző Kondás Elemér nem. A polgármester hiányolta a szívet és a Győrért küzdést a játékosokból.